Brunbrusta kukolo

La Brunbrusta kukolo aŭ Ruĝecbrusta kukolo (Cuculus solitarius laŭ kio ankaŭ Solema kukolo) estas membro de la kukoloj aŭ Cuculus, plej konata genro de la ordo de birdoj, nome Cuculiformes, kiu inkludas ankaŭ la Geococcyx, la aniojn, la centropojn, kaj la hoacinon. La specio estas vaste distribuata tra sub-Sahara Afriko.

Aspekto
La Brunbrusta kukolo estas mezgranda kukolo, ĉirkaŭ 31 cm longa. La masklo havas ardezgrizajn suprajn partojn, palgrizan gorĝon kaj flankojn de la kapo kaj malhelgrizan voston kun blanka pinto. La brusto estas ruĝecbruna aŭ cinamokolora, ofte kun strioj, kaj la ventro estas kremblanka aŭ palflavbruna. La ino estas simila, sed la koloro de la brusto estas pli obtuza kaj kun variaj kvantoj da strieco..

Distribuado kaj habitato
Ĝi troviĝas en Angolo, Benino, Bocvano, Burundo, Kameruno, Centrafrika Respubliko, Ĉado, Respubliko Kongo, Demokratia Respubliko Kongo, Eburbordo, Ekvatora Gvineo, Esvatinio, Etiopio, Gabono, Gambio, Ganao, Gvineo, Gvineo-Bisaŭa, Kenjo, Lesoto, Liberio, Malavio, Malio, Mozambiko, Namibio, Niĝerio, Ruando, Senegalo, Sieraleono, Somalio, Sudafriko, Sudano, Tanzanio, Togolando, Ugando, Zambio, kaj Zimbabvo. En Sudafriko ĝi estas ofta reprodukta migranto, trovebla tra la tuta areo krom la pli seka okcidento. La preferataj vivejoj por la brunbrusta kukolo estas arbaroj. La brunbrusta kukolo normale videblas sola anstataŭ en la kompanio de birdoj de la sama specio.

Kutimaro
Ĝi estas kutime solema kaj tre voĉema kaj vivas sur arbaroj kaj plantejoj. Ĝi manĝas insektojn inkluzive de harplenaj raŭpoj, araneoj, centpieduloj, miriapodoj, limakoj, helikoj, malgrandaj vertebruloj kaj beroj.

La Brunbrusta kukolo akceptas pli ol unu partneron (ĝi estas poligama). Kiel aliaj kukoloj, la Brunbrusta kukolo demetas siajn ovojn en la nestoj de aliaj birdoj, lasante la parazititajn birdojn zorgi pri la kukolidoj, kion ili faras, kredante ke ili estas iliaj propraj idoj (nestoparazitado). Ĉirkaŭ dek kvin malsamaj specioj de malgrandaj birdoj estas viktimoj, sed la plej oftaj gastigantoj estas la Kablanda kosifo (Cossypha caffra), la Kablanda motacilo (Motacilla capensis) kaj la Blankagorĝa kosifo (Cossypha humeralis). La anstataŭa familio tiam kreskas la kukolidon. La kukolino demetas ovojn, kiuj estas brunaj kaj nombras ĉirkaŭ po 20 ovojn por sezono en malsamaj nestoj.

 Referencoj 

Eksteraj ligiloj
 Brunbrusta kukolo—Speciteksto en The Atlas of Southern African Birds

Kategorio:Nestoparazitoj
Kategorio:Kukoledoj
Kategorio:Birdoj de Afriko